Årsmøte 2020

Styrets beretning

Styret har dette året bestått av følgende :

Leder : Jan Gunhildstad

Styremedlemmer : Vegard Lilleås, Jakob Y. Fridriksson, Per Ellingsen, Thomas Bang

Varamedlemmer : Mette Kalve og Sindre Stang

Styret har siden forrige årsmøte hatt 9 styremøter og en juleavslutning i tillegg til litt mer uformell kontakt fra sak til sak. Komite-ledere har deltatt på enkelte møter, og tidligere leder Svein E. Jackwitz har vært med på noen møter i forbindelse med en løpende sak fra tidligere. Vegard tok nestlederfunksjonen og Jakob tok sekretærjobben og det har fungert utmerket.

Etter at Solum Invest AS overtok driften av banen igjen fra 2019, ble oppgavene for klubben litt annerledes dette året, og i starten måtte vi ha fokus på å etablere gode rutiner for de løpende oppgavene, med økonomi/regnskap, medlemsregisteret med kommunikasjon med medlemmene og oppstart kurs og aktiviteter på banen, i tillegg til å få på plass en avtale mellom klubb og baneselskap.

Det ble derfor en hektisk start på våren, men vi føler vel at vi etter hvert fikk en god kontroll på drift og rutiner. Av saker som har vært behandlet i styret kan nevnes:

Avtale mellom klubb og bane: Vi kom til enighet på alle punkter og undertegnede som leder i klubben har signert på avtalen.

**Medlemsbehandling:** Sindre gjorde en god jobb med å få sendt ut fakturaer for medlemskontingent for våre litt over 700 medlemmer i mars, vi bruker NorKred AS til å sende ut fakturaene og følge opp innbetalingene. Allikevel blir det mye arbeid på oss med å besvare henvendelser fra medlemmer og følge opp de som ikke betaler. Etter tre purrerunder var det fortsatt ca. 20 medlemmer som ikke hadde betalt, styret vedtok å ikke sende krav til inkasso , men fjernet de medlemmene fra registeret. Det kom ca. 90 utmeldelser av klubben før året var omme, slik at vi ved årsskiftet har ca. 630 medlemmer.

**Økonomi:** Vi har brukt Norian Regnskap AS til regnskapsføringen de siste årene, og det er brukt det nettbaserte systemet Tripletex til bokføringen. Vi valgte å si opp avtalen med Norian Regnskap AS, og fører nå regnskapet selv via Atenti AS på Revetal. Vi måtte bruke litt tid på å få kontroll på alle balansepostene, men føler nå at vi har god kontroll på regnskapet og har god kommunikasjon med NorKred AS og bilagene derfra som utgjør hovedtyngden av våre regnskapsbilag. Mellomværende med baneselskapet har vært et gjennomgangstema på våre styremøter, men vi fikk gjort opp alt vedrørende år 2019 før året var omme. Ellers har økonomien vært et tema på alle styremøtene, og vi har jo en så god økonomi at vi har relativt stor handlefrihet.

**Sak mot Monger Ltd. og tidligere leder B. Mønster:** Dette er en gammel sak som dessverre fortsatt har krevet en del ressurser. Saken følges opp av tidligere leder Svein E. Jackwitz, og han har informert styret løpende om hva som skjer og ikke skjer. Styret vedtok til slutt at vi ikke lenger vil bruke noe midler til å følge opp sakene med ekstern hjelp, og bare anse saken som avsluttet.

**VTG-kurs:** Vi vedtok å følge samme opplegg som tidligere, med gratis kurs for alle interesserte og rabattert greenfee og medlemskontingent første året hvis de melder seg inn. Bra deltagelse, men bare ca. 10 nye medlemmer via dette i år. Pro Frank Tømmervik ble engasjert til å lede kursene, og det fungerte bra med litt hjelp fra våre egne trenere.

**Treninger med pro:** Vi engasjerte også Tømmervik til å lede klubbtreninger for våre medlemmer, med tre adskilte grupper på mandager. Noe varierende oppmøte og tilbudet opphørte derfor til ferien. Etter ferien har Ketil Knoff ledet noen treninger for de som var interessert, men det ble ikke det store oppmøtet.

**Aktiviteter på banen:** Vi fortsatte det tradisjonelle opplegget med seniorgolf på mandager, tirsdagsgolf og damegolf på ettermiddagene tirsdager og onsdager, og det fungerer på en måte, selv om det vel bare er seniorgolfen som kan sies å ha et godt oppmøte. Vi har også hatt tilbud om junior- og knøttetreninger ( på fredager ), men ikke så vellykket i år med mye dårlig vær på de aktuelle dagene.

**Turneringer:** Heller ikke her noen nyvinninger dette året, vi fikk til slutt arrangert Narvesen Tour for juniorer ( måtte utsettes på grunn av været på opprinnelig dato ), og arrangerte klubbmesterskap og Solum Open på høsten.  Vi har også hatt et matchmesterskap løpende gjennom sesongen, med det engasjerer også bare et fåtall av medlemmene.

**Markedsføring:** Vi bruker ikke store ressurser på markedsføring, men ga noen tilbud til nye medlemmer høsten 2018 som ble betalt nå i 2019, og så var vi med på Holmestrandsdagen lørdag 15. juni. Vi bruker ellers både nettsiden og vår facebook-side til å informere om våre tilbud

**Sponsorer:** Dette arbeidet har vært litt forsømt et par år, men vi kontaktet alle som har profilering på banen eller drivingrangen, og flere ønsket å viderføre avtalene, slik at vi totalt fikk inn kr. 42.000,- som ble likt fordelt mellom klubb og bane.

**Eksterne aktiviteter:** Vi har deltatt i lagserien for NSG ( Norsk Senior Golf ), lag-NM NGF ( 2. divisjon) og i klubbkamp mot Hof GK/ Re GK, men ellers er det laber turneringsinteresse fra de fleste av våre medlemmer utover våre egne aktiviteter.

Totalt sett en sesong på det jevne, men etter noen turbulente år der drift av banen i tillegg til klubbaktivitetene ble vanskelig å få kontroll på, er vi nå tilbake til å ha fokus på det et idrettslag skal drive med. Styret føler vel at vi nå har god kontroll på rutinene, men at vi gjerne skulle fått engasjert flere medlemmer på det sportslige planet og kanskje tilby våre medlemmer flere sosiale arrangementer i vår egen «lekegrind». Samarbeidet med baneselskapet har vært tema på mange av styremøtene, mest kanskje med tanke på bruk av baller fra ballautomaten til kurs og treninger, og det vil nok bli et tema også når vi skal planlegge aktiviteter i 2020. Ellers skal det nye styret få lov til å planlegge en ny sesong uten for mye føringer fra det gamle styret.

Revetal 28.1.20 Jan Gunhildstad

Leder Solum GK

Veien til golf (VTG)

Det er gjennomført tre VTG kurs i løpet av sesongen 2019.

4.-5. mai - 9 deltakere

1.-2. juni - 10 deltakere

6.-7. juli - 11 deltakere.

Av de 30 som gjennomførte kurset valgte 16 å melde seg inn i klubben.

Kursene ble ledet av pro Frank Tømmervik og en trener fra klubben (Thomas Brekke, Nils Kalve og Kjetil Knoff). Frank Tømmervik ga seg i Solum i løpet av sesongen 2019. Det var ikke nok interesse til å kjøre kurs på høsten.

Nils Kalve takker for seg som VTG-ansvarlig i Solum golfklubb.

Junior og knøttegolfens årsberetning 2019.

Juniorer og knøtter har trent på mandager og fredager i løpet av sesongen.

Første trening for knøttene var fredag 3.mai og siste var fredag 27. september. I alt 16 treningskvelder. Antall knøtter på treninger har variert fra 5-6 til 20 stykk, veldig avhengig av vær.

Juniorene hadde sin første samling 1.mai og siste trening var 25.september. Juniortrening var avtalt med pro Frank Tømmervik og når han gav seg etter sommerferien, sklei det litt ut.

Det har møtt 1-2 juniorer på trening.

Flere knøtter og juniorer representerte klubben på Narvesen Tour rundt om i regionen, og på Solum.

Treninger har vært ledet av Thomas Brekke, Nils Kalve og Kjetil Knoff.

Seniorgolfens årsberetning 2019
2019 Var en veldig bra sesong. Vi spilte 19 av 20 mandager. I gjennomsnitt var det 16 som møte opp.

I slutten av september spilte vi avslutningsturnering (Stableford over 9 hull) med en veldig bra oppslutning på 20 deltagere.

Her er vinnerne:

**DAMER.  HERRER**

1. AUD D JOHANSEN 1. DELT. SVEIN FØSKE & BJØRN JOHANSEN
2. ANNE BRITT ELLINGSEN 2. HERBJØRN SIMENSEN
3. ANNE LIV BRATTESTÅ. 3. PER ANDRESEN

**Nærmeste snor hull 10:** ANNE LIV BRATTESTÅ.

**Nærmeste flagg andre slag hull 11:** ODDVAR BAKKEN.

**Nærmeste flagg hull 13:** PER STANGØ.

**Nærmeste flagg hull 17:** HERBJØRN SIMENSEN.

**Nærmeste flagg gjennom sesongen med 3 ganger:** ROBERT KRISTOFFERSEN.

**JOHANS POKAL**: PER ELLINGSEN (VUNNET 3 GANGER og BEHOLDER POKALEN ).

**AND A GOOD TIME WAS HAD BY ALL!**

Med vennlig hilsen

Robert Kristoffersen

Leder, seniorgolf

Turneringskomiteens beretning 2019

Turneringskomitéen har i 2019 bestått av Nils Kalve, Thomas Bang, Vegard Lilleås, Kjetil Knoff, Tormod Gretteberg og Gudmund Eikli. I 2019 ble det avholdt følgende turneringer:

**Tirsdagsgolf:** Det ble avholdt i alt 20 tirsdagsgolf-turneringer (samme som i 2018), med totalt 227 deltagere (218 i 2018). Dette er vel 11 deltakere i snitt, en liten økning fra i fjor.

Order of Merit for tirsdagsgolfen ble vunnet av Kjell Vidar Kjennerud. Han hadde 17 bokførte resultat hvorav hele seks seire. På de neste plassene kom Vegard Lilleås og Tormod Gretteberg.

**Ukesgolfen:** Var et nytt tiltak i 2018, men hadde i 2019 så liten oppslutning at det i praksis ble avviklet i løpet av mai.

**Solum Match:** Solum match med 18 deltakere endte med Tormod Gretteberg som slo Vegard Lilleås i finalen. For øvrig samme resultat 2. år på rad. I bronsefinalen slo Kjell Vidar Kjennerud Svein Erik Jackwitz.

**Klubbmesterskapet:** Helgen 31.8.-1.9. gjennomførte vi årets klubbmesterskap. Det ble kåret tre klubbmestere i klassene herrer, senior herrer og supersenior herrer. I alt 30 spillere var med og kjempet om pokalene. I dameklassen var det dessverre kun én deltaker; vi håper Synnøve Borgemoen får selskap med flere neste år!

Suveren vinner i årets klubbmesterskap ble Jakob Yngvi Fridriksson med 143 slag, foran Vegard Lilleås på 2. plass (152 slag) og Kjell Vidar Kjennerud på 3. plass (163 slag).

I 2019 ble det konkurrert i to seniorklasser: den vanlige seniorklassen for dem over 50 år og en klasse for superseniorer (65+). Seniorklassen ble vunnet av Kjell Vidar Kjennerud (163 slag) foran Tormod Gretteberg (164) og Nils Andreas Kalve (165). Superseniorturneringen gikk over en runde og ble vunnet av Per Ellingsen med (83 slag) foran Vidar Johansen (89) og Bjørn Johansen (92).

Det ble også gjennomført en innlagt Stableford-turnering som ble vunnet av Tormod Gretteberg (39 poeng) foran Jakob Yngvi Fridriksson og Trond Sveberg (begge 37 poeng).

**Narvesen Tour:** Narvesen Tour er den viktigste breddeturneringen for juniorer i regi av NGF. Turen er særs viktig for rekruttering av golfere mellom 6 og 19.

22. september arrangerte vi for fjerde året på rad Narvesen Tour. Det deltok 53 spillere, klart flere enn i 2018 da 32 barn og unge deltok. Spillerne ble fordelt på seks klasser etter kjønn og alder og de spilte 18, 9 og 6 hull.

VI fikk også i år gode tilbakemeldinger på arrangementet og kommer til å arrangere Narvesen Tour på nytt i 2020.

Stor takk til alle frivillige som deltok og sikret at dette ble et godt arrangement for barna.

**Solum Open:** I 2019 ble Solum Open-turneringen for 3. gang arrangert i midten av oktober. Og det var også i år en stor suksess med svært god deltakelse (71 spillere) og flotte spilleforhold. Mange gjestespillere og mange godord om baneforholdene.

Dameklassen spilte netto slaggolf og ble vunnet av Wenche Utheim (fra Sande GK) med 148 slag foran Lisbeth Ovesen (Solum) med 153 slag). I A-klassen (brutto) fullførte 29 deltakere og på sammen måte som i 2018 var det Drammen GKs Lasse Andreas Steinseth som gikk til topps med 138 slag (samme resultat som i 2018!). Beste deltaker fra Solum ble Kjell Vidar Kjennerud med 7. plass med 158 slag.

I herrenes nettoklasse fullførte 30 deltakere og det var Ole Sparingen fra Solum som gikk av med seieren med netto 142 slag.

En flott gjennomført turnering med god deltakelse i godt vær på en bane i god stand.